पाइपलाइन फूटी, कई वार्डों में पानी नहीं
रायपुर | मोतीबाग पानी टंकी के पास पुरानी पाइपलाइन फूटने के कारण शनिवार की रात लाखों लीटर पानी बह गया। टंकी का पानी बह जाने के कारण रविवार को दिनभर कई इलाकों में पानी की सप्लाई ठप रही। निगम अफसर फूटी पाइपलाइन की मरम्मत में जुटे रहे। देर रात तक मरम्मत का काम पूरा हुआ। उसके बाद पानी की सप्लाई की गई, लेकिन इतना गंदा पानी आया कि लोग इस्तेमाल नहीं कर सके। निगम ने नलघर के पास पुरानी दोनों टंकियों को तोड़ दिया। यहां से जहां पानी की सप्लाई होती है, उस लाइन को मोतीबाग की नई बड़ी टंकी से जोड़ा गया। निगम अफसरों के अनुसार शनिवार की दोपहर सप्लाई लाइन को नई लाइन से जोड़ने का काम चल रहा था उसी समय पाइप फूट गई और पानी बह गया। इधर, इस वजह से रविवार को दिनभर सदर बाजार, बैजनाथपारा, छोटापारा सहित आधा दर्जन इलाकों में पानी नहीं पहुंचा।
bho_Deva hin_Deva